SET ปิดพุ่ง 9 จุด รับแรงซื้อหุ้นเปิดเมือง – ลุ้น “เมอร์ค” ยื่น FDA ใช้ยาต้านโควิดฉุกเฉิน
SET ปิดพุ่ง 9 จุด แรงซื้อหุ้นกลุ่มเปิดเมืองดันหลังสถานการณ์โควิดในปท.คลายตัว และคาดหวังยาต้านโควิดตัวใหม่ของ "เมอร์ค” จะยื่นเรื่อง FDA ขอใช้ยา "โมลนูพิราเวียร์" ในกรณีฉุกเฉิน พรุ่งนี้ตลาดฯคงจะแกว่งในกรอบ 1,600-1,625 จุดหลังสถานการณ์น้ำท่วมยังไม่ชัดเจน
4 ต.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวขึ้นได้ จากแรงหนุนหลายปัจจัยทั้งในประเทศ และต่างประเทศ โดยมีทั้งยาต้านโควิดตัวใหม่ของ “เมอร์ค แอนด์ โค” ซึ่งเป็นบริษัทยารายใหญ่ของสหรัฐ ที่เตรียมยื่นเรื่องต่อสำนักงานคณะกรรมการอาหารและยาสหรัฐ (FDA) เพื่อขออนุมัติการใช้ยาตัวใหม่ โมลนูพิราเวียร์ (molnupiravir) ในกรณีฉุกเฉิน หลังการทดลองทางคลินิกได้ผลเป็นที่น่าพึงพอใจ แต่เรื่องนี้ดูเหมือนตลาดต่างประเทศไม่ค่อยจะตอบสนองเท่าไร โดยตลาดหุ้นในภูมิภาคเอเชียแกว่งไซด์เวย์ทั้งในแดนบวก – ลบ ส่วนตลาดในยุโรปเทรดบ่ายนี้แกว่งในแดนลบเล็กน้อย เช่นเดียวกับดาวโจนส์ฟิวเจอร์สที่ติดลบเล็กน้อย
ส่วนปัจจัยในประเทศเรื่องสถานการณ์การแพร่ระบาดไวรัสโควิด-19 ที่คลายตัวทำให้หุ้นในกลุ่ม Reopening ต่างปรับตัวขึ้นมาหนุนตลาดฯ และสถานการณ์น้ำท่วมก็ไม่น่ารุนแรง
อย่างไรก็ดีวันนี้ให้ติดตามการประชุมกลุ่มโอเปกพลัส ในเรื่องเกี่ยวกับการเพิ่มกำลังการผลิต และพรุ่งนี้ติดตามตัวเลขเงินเฟ้อของไทย
สำหรับแนวโน้มการลงทุนในวันพรุ่งนี้ (5 ต.ค.) นายวีระวัฒน์ กล่าวว่า ตลาดหุ้นไทยคงจะแกว่งในกรอบ 1,600-1,625 จุด หลังสถานการณ์น้ำท่วมยังไม่ชัดเจน
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 4,308.55 ล้านบาท ปิดที่ 137.00 บาท เพิ่มขึ้น 2.50 บาท
AOT มูลค่าการซื้อขาย 2,964.67 ล้านบาท ปิดที่ 62.75 บาท เพิ่มขึ้น 1.50 บาท
GULF มูลค่าการซื้อขาย 2,753.05 ล้านบาท ปิดที่ 43.25 บาท ราคาไม่เปลี่ยนแปลง
BANPU มูลค่าการซื้อขาย 2,492.93 ล้านบาท ปิดที่ 13.40 บาท เพิ่มขึ้น 0.40 บาท
BBL มูลค่าการซื้อขาย 2,178.32 ล้านบาท ปิดที่ 116.50 บาท ลดลง 1.00 บาท
 